На основу члана 2. Решења о образовању Комисије за утврђивање знамења и датума обележавања Градске славе града Врања („Службени гласник града Врања“, број 28/2013),  Комисија, на седници одржаној дана 16.08.2013.године, расписује 

ЈАВНИ КОНКУРС

ЗА ИЗРАДУ ИДЕЈНОГ РЕШЕЊА ГРБА И ЗАСТАВЕ ГРАДА ВРАЊА





Члан 1.
 Предмет  конкурса је избор најбољег идејног решења грба и заставе  Града Врања.
ОПШТИ КРИТЕРИЈУМИ




Члан 2.
       Право учешћа на Јавном конкурсу имају сва заинтересована правна и физичка лица.

Грб и застава морају бити израђени по правилима хералдике и вексилологије и у складу са српском хералдичком и вексилолошком традицијом (грб у 3 нивоа и застава квадратног облика).


 Предлог идејног решења за избор грба и заставе (у даљем тексту: предлог) треба да садржи:
- елементе који ће одражавати географске, историјске, културне, привредне особености Града и његове специфичности у складу са традицијом и историјом Града,
- облик и форма предлога грба треба да омогућава технику штампања у више боја и да се грб може користити за израду плакета, повеља, значки, јавних признања и сл.

ЗАХТЕВИ У ПОГЛЕДУ ПРЕЗЕНТАЦИЈЕ





Члан 3.

       - Предлози треба да буду израђени у боји и достављени на засебним листовима формата А4.
      -  Уз цртеже у боји, на засебним листовима, формата А4, морају се доставити и двобојне (црно-беле) варијанте предлога, као и разрадни примери са апликацијом предложеног грба на меморандуму, коверти, визит-карти и сл.
      -  Техника израде предлога може бити ручна (акварел, туш, темпера и комбинација ових техника) или дигитална, а предлог доставити обавезно и у електронској форми на ЦД-у, нацртан у векторском облику (Corel Draw, Adobe Illustrator).
   - Уз предлоге је неопходно доставити и текстуални опис садржаја предлога грба и заставе (балзон) као и објашњење елемената употребљених на грбу и застави. 

НАЧИН ПРЕДАЈЕ ПРЕДЛОГА





Члан 4.    
  Радови се достављају у  пакету у коме се налазе две коверте са назнаком „ Јавни конкурс  за израду идејног решења грба и заставе града Врања“.
У првој коверти, која мора бити затворена, навести да се налазе предлози са  шифром аутора.

У другој коверти, која мора бити затворена, на којој мора бити написана само шифра аутора, налазе се подаци о учеснику конкурса и то: 
 - за физичка лица: име и презиме, адреса,  занимање, контакт телефон,  и-меил адреса и својеручни потпис учесника конкурса,



- за правна лица: назив правног лица, седиште, ПИБ, контакт телефон,  и-меил адреса и својеручни потпис овлашћеног  лица.





Члан 5.
            Предлози за идејно решење грба и заставе  достављају се Комисији непосредно-предајом писарници Градске управе града Врања и путем поште, најкасније  до 30.09.2013.године, на адресу:
Град Врање, ул. Краља Милана број 1, 17500 Врање, са назнаком  „Комисија  за утврђивање знамења и датума обележавања Градске славе града Врања“.
Неблаговремено достављени и непотпуни  предлози неће се разматрати.
ИЗБОР НАЈБОЉЕГ ПРЕДЛОГА





Члан 6.

Избор најбољег идејног решења грба и заставе извршиће Комисија за утврђивање знамења и датума обележавања Градске славе града Врања.

Избор најбољег идејног решења грба и заставе града Врања је коначан  када га усвоји Скупштина града Врања.





Члан 7.
О избору најбољег идејног решења грба и заставе града Врања учесници конкурса ће бити обавештени  у року од 8 (осам) дана од дана извршеног избора.
НАГРАДА ЗА ИЗАБРАНИ ПРЕДЛОГ

Члан 8.

Новчана награда за изабрани предлог на конкурсу износи 300.000,00 динара, у бруто износу.




Члан 9.

Јавни конкурс објавити у недељном листу „Политика“, „Службеном гласнику града Врања“, у недељним новинама „Врањске“ и на сајту града Врања.

Комисија за утврђивање знамења и датума обележавања Градске славе града Врања, дана 16.08.2013.године, број:02-153/2013-13. 
                                                                         ПРЕДСЕДНИК КОМИСИЈЕ,
                                                                                       Зоран Антић

